作者:崔敦詩
標題:十二時・憶少年
內容:勳華並、天胙昌期。聖德茂重離。英明經遠，浚哲昭微。寶儉更深慈。觀萬國、累洽重熙。對明時。報禮秩神祗。玉帛奏華夷。雍肅顯相，百辟各欽祗。奄嘉虞英璧奠華滋。神安坐、景氣澄虛。極光焰、燭長麗。展詩應律，萬舞逶遲。三獻洽皇儀。垂露浸慶祜來宜。禮無違。鳴鸞臨帝闕，飛鳳下天倪。清和寰宇，霈澤一朝馳。醇化無為。萬祀鞏洪基。